**АНАЛИЗА ЕФЕКАТА**

- **На кога ће и како ће највероватније утицати мере предвиђене стратегијом**

Стратешка опредељења и конкретне мере за спровођење посебних циљева утицаће на најшири круг субјеката у култури Републике Србије, како из јавног, тако и из цивилног и приватног сектора. Стратегијом се плански регулише делатност установа културе и ствара транспарентнији и подстицајнији амбијент за делатност самосталних уметника, репрезентативних удружења у култури и организација цивилног друштва. Такође, стратегија ће утицати на широк круг грађана заинтересованих за културу, имајући у виду посвећеност мерама намењеним развоју културних потреба и равноправном учешћу грађана у културном животу.

- **Какве трошкове ће примена стратегије створити грађанима и привреди (нарочито средњим и малим предузећима)**

Предложени циљеви и мере имају за циљ планско регулисање система културе, односно подизање ефикасности система у ком функционише наша култура, што за крајњу последицу може имати и смањење трошкова грађанима и привреди. Напомињемо да због специфичности области културе и самим тим докумената јавне политике који регулишу ову област, доношење стратегије нема директне ефекте на мала и средња предузећа у смислу трошкова.

- **Да ли су позитивне последице усвајања стратегије такве да оправдавају трошкове које ће она створити**

Имајући у виду горе поменуто, напомињемо да су позитивне последице усвајања стратегије такве да оправдавају почетне трошкове које ће она створити, с обзиром на то да плански и систематски регулише обављање свих делатности у области културе, укључујући предлог регулаторних, организационих и финансијских мера за унапређење и повећање одрживости целокупног система културе.

- **Да ли се стратегијом подржава стварање нових привредних субјеката на тржишту и тржишна конкуренција**

У складу са начелом равноправности приватноправних и јавноправних субјекта у култури, стратегија подржава оснивање приватних установа културе које могу оснивати правна лица и физичка лица, под условима утврђеним законом.

- **Да ли су све заинтересоване стране имале прилику да се изјасне о стратегији**

Пре слања Предлога стратегије развоја културе на мишљење другим министарствима, одржана је јавна расправа, на којој је своје мишљење о стратегији имала прилику да искаже целокупна заинтересована јавност.

-**Које ће се мере током примене закона предузети да би се остварило оно што се доношењем стратегије намерава.**

Министарство културе и информисања надлежно је за спровођење ове стратегије, за њену уједначену примену на територији Републике Србије, као и за давање мишљења у вези са њеном применом.